KIRJALLINEN KYSYMYS E-3295/00 esittäjä(t): Mathieu Grosch (PPE-DE) komissiolle. Ristikkäistuet ja tappioiden kattaminen rautatiealalla.



Virallinen lehti nro 151 E , 22/05/2001 s. 0124 - 0125



KIRJALLINEN KYSYMYS E-3295/00 esittäjä(t): Mathieu Grosch (PPE-DE) komissiolle (25. lokakuuta 2000) Aihe: Ristikkäistuet ja tappioiden kattaminen rautatiealalla Komission tiedonannossa kilpailusääntöjen soveltamisesta postialalla ja tiettyjen postipalveluja koskevien valtion toimenpiteiden täytäntöönpanemisesta(1) sanotaan, että vilpilliseen kilpailuun johtavien ristikkäistukien välttäminen on postialan kehittymiselle välttämätöntä. [mldr] Kilpailulle avoimen toiminnan tukeminen kohdistamalla sen kustannukset varattuihin palveluihin sen sijaan johtaa todennäköisesti kilpailun vääristymiseen vastoin 86 artiklaa. Tämä voi olla yhteisössä määräävässä asemassa olevan yrityksen harjoittamaa asemansa väärinkäyttöä (s. 10). Tämän lisäksi komissio kehotti 90 ja 92 artiklaa sovellettaessa kyseistä jäsenvaltiota varmistamaan, että postialan toimija ottaa käyttöön analyyttisen kustannuslaskentajärjestelmän (s. 14). Euroopan komissio käsittelee tällä hetkellä syytöstä, joka liittyy Deutsche Postin pakettipalvelun tappioiden kattamiseen ja ristikkäistukiin, jotka rahoitetaan kirjeliikenteen monopolivoitoista. Belgiassa on syntynyt valtion rautatieyhtiö SNBC:n rinnalle tavarankuljetukseen maanteillä erikoistunut logistiikka- ja kuljetusyritys ABX-Logistics, jolla on suuri markkinaosuus tällä kuljetusalalla Benelux-maissa ja joka kilpailee suoraan yksityisten kuljetusyhtiöiden kanssa, koska ABX-Logistics on tämän lisäksi ostanut kuljetusyrityksiä Saksassa, Ranskassa, Italiassa, Espanjassa, Portugalissa ja Koreassa. 1. Missä määrin näitä EY:n perustamissopimuksen 82 ja 87 artiklaan liittyviä komission postialalle antamia sääntöjä voidaan soveltaa rautatiealalle ja tapaukseen SNCB/ABX-Logistics? 2. Voiko komissio vahvistaa, että edellä mainitussa tapauksessa ei ole SNBC:n ristikkäistukien ja tappioiden kattamisen myötä kyse vilpillisestä kilpailusta? Jos on, mihin toimenpiteisiin komissio aikoo ryhtyä? 3. Eikö ABX-Logistics taloudellisen toimintansa takia ole velvollinen ottamaan käyttöön erillisen analyyttisen kustannuslaskentajärjestelmän? (1) EYVL C 39, 6.2.1998. Loyola de Palacion komission puolesta antama vastaus (7. joulukuuta 2000) 1. Parlamentin jäsenen mainitsemassa tiedonannossa esitetään komission tulkinta asiaa koskevista EY:n perustamissopimuksen määräyksistä sekä pääperiaatteet, joiden mukaan komissio aikoo soveltaa kilpailusääntöjä yksittäisissä tapauksissa postialalla. Tiedonantoa ei siis voi soveltaa suoraan liikenteen alaan. Toisaalta, koska perustamissopimuksen 82 ja 87 artikla (aiemmin 86 ja 92 artikla) koskevat myös liikenteen alaa yleensä ja erityisesti rautatiealaa, voidaan olettaa, että tiedonannon yleisiä periaatteita, jotka voidaan johtaa näistä artikloista, voidaan tarvittaessa soveltaa yksittäisissä tapauksissa myös liikenteen alaan. 2. Parlamentin jäsen viittaa SNCB:n ja ABX-Logisticsin tilanteeseen, josta todettakoon, että komissio tutkii sitä parhaillaan asiaa koskevien valtiontukisäännösten perusteella. Komissio ei voi luonnollisestikaan ennakoida tutkimuksen tuloksia, ja kysyjä ymmärtää varmasti, ettei se voi myöskään antaa mitään takeita eikä ehdottaa toimenpiteitä ennen kuin tutkimus on saatu päätökseen. 3. Avoimuusdirektiivissä eli jäsenvaltioiden ja julkisten yritysten välisten taloudellisten suhteiden avoimuudesta annetun komission direktiivin 80/723/ETY muuttamisesta 26. heinäkuuta 2000 annetussa komission direktiivissä 2000/52/EY(1) velvoitetaan sellaiset yritykset, jotka tarjoavat yleisiin taloudellisiin tarkoituksiin liittyviä palveluja ja saavat siitä jossakin muodossa korvausta mutta joilla on toimintaa myös näiden palvelujen ulkopuolella, käyttämään erilliseen kirjanpitoon perustuvaa järjestelmää. Tämä velvoite ei kuitenkaan koske aloja, jotka kuuluvat erityisten avoimuussääntöjen soveltamisalaan. Sisämaan liikenteen alalla tällaisia sääntöjä on olemassa sellaisia yrityksiä varten, jotka tuottavat julkisen palvelun velvoitteiden alaisia palveluja(2), sekä yleisesti rautatieyrityksiä varten(3). Sikäli kuin ABX-Logistics harjoittaa toimintaa alalla, joka ei kuulu erityisten avoimuussääntöjen soveltamisalaan, sekä tarjoaa tavanomaisen kaupallisen toimintansa lisäksi yleisiin taloudellisiin tarkoituksiin liittyviä palveluja, mistä se saa korvausta, sen on käytettävä avoimuusdirektiivin mukaista kirjanpitojärjestelmää. (1) EYVL L 193, 29.7.2000. (2) Julkisten palvelujen käsitteeseen rautatie-, maantie- ja sisävesiliikenteessä olennaisesti kuuluvia velvoitteita koskevista jäsenvaltioiden toimenpiteistä 26. kesäkuuta 1969 annettu neuvoston asetus (ETY) N:o 1191/69 (EYVL L 156, 28.6.1969), sellaisena kuin se on muutettuna 20. kesäkuuta 1991 annetulla neuvoston asetuksella (ETY) N:o 1893/91 (EYVL L 169, 29.6.1991). (3) Yhteisön rautateiden kehittämisestä 29. heinäkuuta 1991 annettu direktiivi 91/440/ETY (EYVL L 237, 24.8.1991).